Nasib Palui dasar kada sing ubahan, kada suah pina tanyaman, babaya kawa hidup. Tapi inya tamasuk basyukur jua ada baisi kaahlian yaitu kaahlian saraba hakun, yaitu saraba hakun bagawi. Nang panting jadi duit ujarnya. Matan maujek, batukang, maambil upah bahuma, sampai babulik maujek pulang, tatap haja digawinya. Rancak jua pang inya tatiring ka atas malihat urang nang sugih, limbah itu manunduk pulang limbah kada rasa sanggup manuruti.
“Napa Lui pina taungut hari ini, pasti kada baduit,” ujar Tulamak managur Palui nang taungut surangan diwarung acil Irus.
“Aku rasa kasian lawan pa haji Amat tu,” ujar Palui manunjuk ka rumah pa haji Amat disubarang warung.
“Baapa ikam mangisihani sidin, sidin baisi rumah harat , mutur truk banyak. Kanapa maka dikasiahani?” ujar Tulamak hiran.
“Parak gila kalu kawal kita ni Mak ai,” ujar Garbus umpat manyala.
“Siapa nang gila? aku kasian haja lawan sidin pina sasar basugih, kada kaya kita kaya ini haja batatarusan,” ujar Palui lihum.
“Nang parlu dikasihani tu bubuhan kita, saban hari kulihan pas babaya sangkut. duit jua pas-pasan,” ujar Garbus.
“Amun kita cangkal bacari, bisa ai jua kita sugih kaya sidin,” ujar Tulamak mahayal.
“Itu panderan amun-amun, kada harapan sugih. Bangun haja malandau,” ujar Palui.
“Ujar urang rajaki di patuk hayam.”
“Manurut ikam, pa haji Amat tu nyaman lah hidupnya?” ujar Tulamak
“Nyaman banar mak ai, amun handak makan nang nyaman tinggal ka restoran haja, manukar baju pakaian sakahandak,” ujar Garbus manyambung.
“Amun manurutku kada nyaman jua Mak ai,” ujar Palui.
“Hau… kanapa ikam bapandapat kaya itu? urang sugih dimana-dimana nyaman,” ujar Tulamak mangaras.
“Pa haji tu nyaman satumat haja. Siangnya sidin sibuk bacari, wayah malam kada kawa guring, takutan duit dicuntan maling,” ujar Palui.
“Pandapat ikam ada bujurnya jua pang Lui ai, tapi nang ngaran urang balabihan duit tatap nyaman, handak napa haja kawa manukar,” ujar Garbus umpat bapandapat.
“Nah dangarakan Lui… Sidin itu duitnya balabihan,” Tulamak.
“Nah, amun duit balabihan manurutku malah kada nyaman, karna duitnya kada pacangan payu-payu,” ujar Palui magarasi Tulamak.
“Ikam ni dasar pangarasan Lui ai, takuni acil Irus, kaya apa manurut sidin amun urang balabihan duit, nyaman kada hidup? ujar Tulamak minta lawanakan lawan acil Irus.
“Aku sabujurnya kada handak umpat bapander, tapi amun masalah duit balabihan aku sapandapat lawan Palui, malah kada nyaman, duitnya bisa kada payu-payu, biar ka bank mahurupakan, sabab duitnya balabihanan, baganal. Urang bank sudah maulah pas ukurannya, kada balabih kada bakurang,” ujar acil Irus mamacahakan rahasianya. Ranai Tulamak wan Garbus limbah tahu dihalabiu-i Palui wan acil Irus.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn